CELEX: 32011D0485
Language: lt
Date: 1311897600000
Title: 2011 m. liepos 29 d. Komisijos įgyvendinimo sprendimas, kuriuo iš dalies keičiamas Sprendimas 2005/50/EB dėl 24 GHz radijo dažnių juostos suderinimo automobilinių mažojo nuotolio radaro ryšio įrenginių terminuotam naudojimui Bendrijoje (pranešta dokumentu Nr. C(2011) 5444) Tekstas svarbus EEE

30.7.2011   
            
            
               LT
            
            
               Europos Sąjungos oficialusis leidinys
            
            
               L 198/71
            
         KOMISIJOS ĮGYVENDINIMO SPRENDIMAS
   2011 m. liepos 29 d.
   kuriuo iš dalies keičiamas Sprendimas 2005/50/EB dėl 24 GHz radijo dažnių juostos suderinimo automobilinių mažojo nuotolio radaro ryšio įrenginių terminuotam naudojimui Bendrijoje
   (pranešta dokumentu Nr. C(2011) 5444)
   (Tekstas svarbus EEE)
   (2011/485/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2002 m. kovo 7 d. Europos Parlamento ir Tarybos sprendimą Nr. 676/2002/EB dėl radijo spektro politikos teisinio reguliavimo pagrindų Europos bendrijoje (Sprendimas dėl radijo spektro) (1), ypač į jo 4 straipsnio 3 dalį,
   kadangi:
   
               (1)
            
            
               2008 m. lapkričio 7 d. Komisija įgaliojo Europos pašto ir telekomunikacijų administracijų konferenciją (CEPT) atlikti techninį automobilinių mažojo nuotolio radarų sistemų tyrimą, kuriuo grindžiama pamatinė peržiūra pagal Sprendimo 2005/50/EB (2) 5 straipsnio 2 dalį, ir atlikti radijo suderinamumo tyrimą atsižvelgiant į tai, kokius alternatyvius sprendimus galima taikyti 24 GHz radijo dažnių juostoje;
            
         
               (2)
            
            
               iš 36 ir 37 ataskaitų, kurias pagal įgaliojimą pateikė CEPT, taip pat iš 24 GHz ir 79 GHz radijo dažnių juostų raidos pamatinės peržiūros, atliktos pagal Sprendimą 2005/50/EB, aiškėja, kad to sprendimo 2 straipsnio 5 dalyje numatyta atskaitos data (2013 m. birželio 30 d.) vis dar aktuali ir kad nebūtina jos nukelti, nes šiuo metu nėra žalingo poveikio kitiems 24 GHz radijo dažnių juostos naudotojams;
            
         
               (3)
            
            
               automobilinių mažojo nuotolio radarų technologija 79 GHz radijo dažnių juostoje plėtojama toliau. Tačiau yra aiškių požymių, kad iki termino, kuris nustatytas mažojo nuotolio radarų technologijai 24 GHz radijo dažnių juostoje, šios technologijos taikomosios sistemos nebus įdiegtos į automobilių gamybą, o 79 GHz radarų diegimas į masinės gamybos automobilius, atsižvelgiant į kūrimo, integravimo ir bandymo etapams būtiną laiką, veikiausiai bus įmanomas nuo 2018 m. arba vos keleriais metais anksčiau;
            
         
               (4)
            
            
               be to, reikės papildomo laikotarpio, kad nuo 24 GHz prie 79 GHz technologijos būtų pereita tuose automobilių modeliuose, kuriuose naudojama 24 GHz technologija ir kurie bus, kai pasirodys nauji automobilių modeliai su įdiegta 79 GHz technologija;
            
         
               (5)
            
            
               būtina užtikrinti esamos ir būsimos automobilių su 24 GHz radarais gamybos tęstinumą atsižvelgiant į jų svarbą eismo saugai ir būtinumą skatinti, kad tokios taikomosios sistemos būtų kuo plačiau diegiamos esamose transporto priemonėse; todėl būtina užtikrinti, kad radarams naudoti tinkamas dažnių spektras būtų nuolat prieinamas, ir reikia laikino sprendimo pereinamuoju laikotarpiu nuo 2013 m. liepos 1 d. iki 2018 m. sausio 1 d. Siekiant numatyti papildomą pereinamąjį laikotarpį, 2018 m. sausio 1 d. atskaitos data, taikoma automobilinių mažojo nuotolio radarų įrangai, montuojamai į automobilius, kurių tipo patvirtinimo paraiškos patvirtintos iki 2018 m. sausio 1 d., turėtų būti nukelta ketveriems metams;
            
         
               (6)
            
            
               atsižvelgiant į tai, kad 23,60–24 GHz radijo dažnių juostoje užtikrinama tarptautinė radijo astronomijos, Žemės tyrimo palydovų ir pasyviųjų kosmoso tyrimo tarnybų apsauga, ir į tai, kad šios radijo dažnių juostos paskyrimas Sprendimu 2005/50/EB mažojo nuotolio radarams yra išimtinio pobūdžio, jį toliau taikyti netikslinga. Be to, 24–24,25 GHz radijo dažnių juosta paskirta naudoti pramonės, mokslo ir medicinos tikslais;
            
         
               (7)
            
            
               CEPT atliktas suderinamumo, įskaitant kai kurias karines sistemas, tyrimas rodo, kad techniškai įmanomas alternatyvus sprendimas gali būti 24,25–27,50 GHz radijo dažnių juosta. NATO pranešė, kad radijo dažnių juostą virš 26,50 GHz planuojama naudoti kariniais tikslais fiksuotosioms ir mobiliosioms sistemoms;
            
         
               (8)
            
            
               turėtų būti laikomasi Sprendimu 2005/50/EB nustatytos 7 % skvarbos ribos, nes nėra požymių, kad ši riba būtų viršyta prieš pereinant prie 79 GHz radijo dažnių juostos, ir reikėtų pabrėžti, kad 24 GHz radijo dažnių juosta ir toliau bus laikinas sprendimas;
            
         
               (9)
            
            
               Komisija, kuriai padeda valstybės narės, turėtų toliau stebėti, kaip taikomas šis sprendimas, visų pirma tai, kas susiję su skvarbos riba: ar nekeliama žalingųjų trukdžių kitiems šios arba gretimų radijo dažnių juostų naudotojams ir ar neviršijama 7 % riba;
            
         
               (10)
            
            
               todėl Sprendimą 2005/50/EB reikėtų atitinkamai iš dalies pakeisti;
            
         
               (11)
            
            
               šiame sprendime numatytos priemonės atitinka Radijo spektro komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Sprendimas 2005/50/EB iš dalies keičiamas taip:
   
               1)
            
            
               2 straipsnio 5 punktas pakeičiamas taip:
               
                           „5.
                        
                        
                           „atskaitos data“ – 2013 m. birželio 30 d. 21,65–24,25 GHz dažniams ir 2018 m. sausio 1 d. 24,25–26,65 GHz dažniams.“
                        
                     
         
               2)
            
            
               3 straipsnis iš dalies keičiamas taip:
               
                           a)
                        
                        
                           antroje pastraipoje žodžiai „atskaitos datos“ pakeičiami žodžiais „atskaitos datų“;
                        
                     
                           b)
                        
                        
                           trečioje pastraipoje žodžiai „tos datos“ pakeičiami žodžiais „tų datų“;
                        
                     
                           c)
                        
                        
                           po trečios pastraipos pridedama tokia pastraipa:
                           „Tačiau automobiliniams mažojo nuotolio radarams, įmontuotiems į motorines transporto priemones, kurių pagal Direktyvos 2007/46/EB (3) 6 straipsnio 6 dalį pateiktos tipo patvirtinimo paraiškos patvirtintos iki 2018 m. sausio 1 d., atskaitos data (2018 m. sausio 1 d.) nukeliama ketveriems metams.
                        
                     
         
               3)
            
            
               5 straipsnis iš dalies keičiamas taip:
               
                           a)
                        
                        
                           pirmos dalies d punkto žodžiai „atskaitos data ir toliau yra taikytina“ pakeičiami žodžiais „atskaitos datos ir toliau yra taikytinos“;
                        
                     
                           b)
                        
                        
                           panaikinamos 2 ir 3 dalys;
                        
                     
                           c)
                        
                        
                           4 dalis pakeičiama taip:
                           „4.   Valstybės narės padeda Komisijai vykdyti 1 dalyje nurodytą stebėjimą užtikrindamos, kad reikalinga informacija, ypač ta, kuri numatyta priede, būtų laiku surinkta ir pateikta Komisijai.“
                        
                     
         2 straipsnis
   Šis sprendimas skirtas valstybėms narėms.
   
      Priimta Briuselyje 2011 m. liepos 29 d.
      
         
            Komisijos vardu
         
         Neelie KROES
         
            Pirmininko pavaduotoja
         
      
   
   
      (1)  OL L 108, 2002 4 24, p. 1.
   
      (2)  OL L 21, 2005 1 25, p. 15.
   
      (3)  OL L 263, 2007 10 9, p. 1.“